શાક માર્કેટમાં પહોંચતા જ શાકવાળા મને કૌરવોએ જેમ કુરૂક્ષેત્રમાં અભિમન્યુને ઘેરો ઘાલ્યો હતો તેમ ઘેરી વળે છે. પોતપોતાનું વધેલું ઘટેલું વીણાવામાંથી રહી ગયેલું શાક મને પધરાવવા તત્પર આવા શાકવાળાઓ જાતજાતના ચિત્ર વિચિત્ર અવાજો અને હોકારા પડકારા કરે છે કે મારૂં મન વ્યાકુળ અને અધીરું થઈ જાય છે અને તેનો એ લોકો લાભ ઉઠાવે છે. મારા શ્રીમતીજીએ મને આ પરિસ્થિતિમાંથી બચાવવા મને શાકભાજી ખરીદવા વિશેનું કેટલુંક પાયાનું જ્ઞાન આપ્યું જેમ કે કાંટાવાળા રીંગણા સારા હોય છે, બટાકા જેમ નાના તેમ સારા, દૂધી પર નખ ઘસવાથી તાજી હોવાની ખાત્રી થાય છે, ભીંડાની પૂંછડી તૂટી જાય તો સારા હોય વગેરે.